Il rumantsch en retirada
Resultats alarmants da la dumbraziun dal pievel

Da Martin Cabalzar

Ussa èsi nair sin alv: L’erosiun dal rumantsch ha cuntinuà en ina dimensiun alarmanta. La Lia rumantscha pretenda mesiras substanzialas per promover il linguatg periclità. La dumbraziun dal pievel da l’onn 2000 ha uss documentà evidentamain. En Svizra pledan dapli persunas serb, croat, albanais, portugais, spagnol, englais, tirc e curd che rumantsch. Il quart linguatg naziunal figurescha pir sin il dudeschavel plaz da la rangaziun da las linguas las pli derasadas da la Svizra. Il parsura da la LR Jost Falett relativescha questas cifras absolutas ed accentuescha ch’i dettia sper ils 30000 Rumantschs che han inditgà il rumantsch sco lingua principala almain anc ina giada tants che chapeschan nossa lingua. "I n’è dentant betg mo ina perdita per la lingua rumantscha, mabain igl è ina crisa da la conscienza ed identitad rumantscha", di Falett. 
El è persvadì che quests resultats alarmants sforzan tant las instituziuns rumantschas sco ils represchentants politics da daventar activs. Il minister da cultura Claudio Lardi tschenta novas speranzas sin la nova lescha da linguatg sin champ federal.